Document ID: 32002D0613

Komission päätös,
tehty 19 päivänä heinäkuuta 2002,
siansukuisten kotieläinten siemennesteen tuontia koskevista edellytyksistä
(tiedoksiannettu numerolla K(2002) 2676)
(ETA:n kannalta merkityksellinen teksti)
(2002/613/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista yhteisön sisäisessä siansukuisten kotieläinten siemennesteen kaupassa ja tuonnissa 26 päivänä kesäkuuta 1990 annetun neuvoston direktiivin 90/429/ETY(1), sellaisena kuin se on viimeksi muutettuna komission päätöksellä 2000/39/EY(2), ja erityisesti sen 7 artiklan 1 kohdan, 9 artiklan 2 ja 3 kohdan sekä 10 artiklan 2 kohdan,
sekä katsoo seuraavaa:
(1) Komission päätöksessä 93/160/ETY(3), sellaisena kuin se on viimeksi muutettuna päätöksellä 1999/150/EY(4), vahvistetaan luettelo kolmansista maista, joista sikojen siemennesteen tuonti on sallittua.
(2) Komission päätöksessä 93/199/ETY(5), sellaisena kuin se on viimeksi muutettuna päätöksellä 94/667/EY(6), säädetään eläinten terveyttä koskevista vaatimuksista ja eläinlääkärintodistuksista sikojen siemennesteen tuonnissa kolmansista maista.
(3) Komission päätöksessä 95/94/EY(7), sellaisena kuin se on viimeksi muutettuna päätöksellä 2001/727/EY(8), vahvistetaan luettelo keinosiemennysasemista, jotka on virallisesti hyväksytty yhteisöön vientiä varten.
(4) Komission tarkastuskäyntien ja Kyproksessa saavutetun eläinten terveystilanteen perusteella Kypros olisi lisättävä niiden kolmansien maiden luetteloon, joista tuonti on päätöksen 93/160/ETY mukaisesti sallittua.
(5) Kyproksen, Sveitsin, Kanadan ja Unkarin toimivaltaiset eläinlääkintäviranomaiset ovat toimittaneet pyynnöt alueillaan toimivien, siansukuisten kotieläinten siemennesteen yhteisöön vientiä varten virallisesti hyväksyttyjen asemien lisäämiseksi komission päätöksessä 95/94/EY vahvistettuun luetteloon.
(6) Kyseisten maiden toimivaltaiset eläinlääkintäviranomaiset ovat toimittaneet komissiolle takeet direktiivin 90/427/ETY 8 artiklassa säädettyjen vaatimusten noudattamisesta, ja kyseiset keinosiemennysasemat on virallisesti hyväksytty yhteisöön vientiä varten.
(7) Komission päätöksessä 93/199/ETY säädetyn terveystodistuksen mallia on tarpeen mukauttaa kunkin kolmannen maan eläinten terveystilanteen ja direktiivin 90/429/ETY muutosten huomioon ottamiseksi.
(8) On tarkoituksenmukaisempaa koota samaan asiakirjaan kaikki sikojen siemennesteen tuontia koskevat tiedot (hyväksyttyjä kolmansia maita koskeva luettelo, tuontiin sovellettavat eläinlääkinnälliset vaatimukset ja kyseisissä kolmansissa maissa hyväksyttyjä keinosiemennysasemia koskeva luettelo) ja kumota vastaavasti päätökset 93/160/ETY, 93/1999/ETY ja 95/94/EY.
(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on sallittava sellaisen sikojen siemennesteen tuonti liitteessä I luetelluista kolmansista maista, joka täyttää liitteessä III olevassa eläinlääkärintodistuksen mallissa vahvistetut edellytykset ja joka on kerätty liitteessä V luetelluilla hyväksytyillä keinosiemennysasemilla.
2. Jäsenvaltioiden on sallittava sellaisen sikojen siemennesteen tuonti liitteessä II luetelluista kolmansista maista, joka täyttää liitteessä IV olevassa eläinlääkärintodistuksen mallissa vahvistetut edellytykset ja joka on kerätty liitteessä V luetelluilla hyväksytyillä keinosiemennysasemilla.
2 artikla
Jäsenvaltiot voivat kieltäytyä päästämästä neuvoston direktiivin 64/432/ETY(9) 10 artiklan mukaisesti Aujeszkyn taudista vapaaksi tunnustetulle alueelleen tai alueensa osalle siemennestettä keinosiemennysasemilta, jonne on otettu Aujeszkyn tautia vastaan rokotettuja karjuja.
3 artikla
Kumotaan päätökset 93/160/ETY, 93/199/ETY ja 95/94/EY.
4 artikla
Aiemmin voimassa olleiden säännösten ja todistusmallin mukaisesti varmennetun siemennesteen tuonti on sallittava enintään kolmen kuukauden ajan tämän päätöksen julkaisupäivästä.
5 artikla
Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
6 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä heinäkuuta 2002.

Labels: 0
3
5
6